*Atbildes vēstules projekts*

Uz 08.07.2016. Nr.90/TA-1406

Latvijas Republikas tiesībsargam

*Par Ministru prezidenta 2016.gada*

*8.jūlija rezolūciju Nr.90/TA-1406*

 Veselības ministrija ir saņēmusi Ministru prezidenta 2016.gada 8.jūlija rezolūciju Nr.90/TA-1406 ar lūgumu sagatavot atbildes projektu par Latvijas Republikas tiesībsarga 2016.gada 1.jūlija vēstuli Nr.1-5/132.

 Pamatojoties uz Ministru kabineta 2013.gada 20.augusta sēdes protokola Nr.45 (82§) 3.punktu, Veselības ministrija izstrādāja grozījumus Ārstniecības likumā (turpmāk – Likums), kuri stājās spēkā 2014.gada 15.oktobrī. Grozījumi papildināja Likumu ar 69.1 pantu, kas precizē pacientu, kurš stacionēts psihiatriskajā ārstniecība iestādē bez viņa piekrišanas, un pacientam, kuram ārstniecība psihiatriskajā ārstniecības iestādē noteikta kā medicīniska rakstura piespiedu līdzeklis (turpmāk – pacienti), pacienta un ārstniecības personu tiesības.

 Lai nodrošinātu pacientu tiesību ievērošanu īstenojot medicīniska rakstura piespiedu līdzekli, Likuma 69.1 panta pirmajā daļā iekļauta atsauce uz Pacientu tiesību likumu, tādējādi nodrošinot pacientam iespēju īstenot un aizstāvēt savas tiesības un intereses. Ievērojot Pacientu tiesību likumā noteiktos principus, kas paredz pacienta tiesības saņemt informāciju par ārstniecības procesu, ārsts nekavējoties informē pacientu viņam saprotamā formā, nepieciešamības gadījumā informāciju sniedzot atkārtoti.

Vienlaikus ar iepriekš minētajiem grozījumiem Likumā, tiek noteikts, ka ārstniecības persona var pielietot fizisku ierobežošanu, mehānisku ierobežošanu, medikamentu ievadīšanu pacientam, pret viņa gribu un ievietošanu novērošanas palātā. Lai noteiktu kārtību, kādā ierobežojami pacienti, kuri stacionēti psihiatriskajā ārstniecības iestādē, Veselības ministrija izstrādāja Ministru kabineta 2016.gada 12.jūlija noteikumus Nr.453 „Noteikumi par kārtību, kādā ierobežojami pacienti, un priekšmetiem, kurus aizliegts turēt psihiatriskajā ārstniecības iestādē” (turpmāk – Noteikumi).

Informējam, ka Latvijas Republikas 12.Saeimas Sociālo un darba lietu komisijas (turpmāk – Komisija) 2016.gada 14.jūnija sēdē (turpmāk – sēde) tika izskatīti priekšlikumi par likumprojekta „Grozījumi Ārstniecības likumā” (555/Lp12, 2.las.) izskatīšanu. Komisijas sēdē tika izskatīts deputāta A.Judina priekšlikums par nepieciešamību papildināt Likuma XI nodaļu ar jaunu 70.1 pantu šādā redakcijā:

„70.1pants.

(1) Ārstniecības persona, konstatējot, ka persona, kurai kriminālprocesā tika noteikts medicīniska rakstura piespiedu līdzeklis, izvairās no tā vai nepilda tā nosacījumus, nekavējoties informē par to tiesu, kura pieņēmusi lēmumu par medicīniska rakstura piespiedu līdzekļu noteikšanu.

(2) Tiesai sniedzamās informācijas saturu un apjomu nosaka Ministru kabinets.”.

Vienlaikus Komisijas sēdē tika izskatīts deputāta A.Judina priekšlikums, kas paredz papildināt Likuma sadaļu „Pārejas noteikumi” ar 22.punktu šādā redakcijā:

„22. Ministru kabinets līdz 2017.gada 1.janvārim izdod šā likuma 70.1 panta otrajā daļā minētos noteikumus.”.

Saskaņā ar iepriekš minēto, paredzēts, ka Likuma 70.1 pants risinās problēmsituācijas, kad personas izvairās no ambulatorās ārstēšanas medicīnas iestādē, tādējādi tiks nodrošināts, ka personai piemērotais medicīniska rakstura piespiedu līdzeklis tiks izpildīts.

Ministru prezidents M.Kučinskis

Iesniedzējs: Veselības ministre A.Čakša

20.07.2016. 14:45

394

Alvis Bless 67876122

alvis.bless@vm.gov.lv